Skrander gr. 7-leerder sterf skielikCJ Kruger (14). (Foto: Facebook) ’n Skrander gr. 7-leerder aan die Laerskool Kameelfontein in Pretoria is Sondag aan ’n ernstige asma-aanval dood. CJ Kruger (14) se ma, Yvonne, het Maandag aan Maroela Media gesê haar seun was “die lewe van enige plek met sy borrelende persoonlikheid”. Hy word ook deur sy skool beskryf as ’n “liewe kind wat altyd vol grappies en streke was”. CJ het in akademie en op die sportveld uitgeblink. “Waar ’n skaterlaggie weergalm of ’n groepie gebondel het, was jy daar. Vandag groet die leerders, ouers en personeel van Laerskool Kameelfontein een van ons bestes,” het die skool Maandag in ’n huldeblyk aan CJ gesê. “Jy sal vir altyd in ons harte en op ons stoepe rondspring, almal poetse bak en rekord ná rekord by ons hoogspringmat laat spat. Jou mooi hart en vrolike geaardheid was vir ons almal ’n voorbeeld. Ons woorde is min en ons hartseer is baie, maar ons weet daar waar jy nou is, waar jy vir ons wag, giggel die engele lekker vir jou toertjies. Rus sag, CJ.” Monja Schroder het namens die skool aan Maroela Media gesê dat CJ vir niks teruggestaan het nie, en dat hy altyd ’n glimlag op sy gesig gehad het. “Dit is vir die leerders baie traumaties. Hul harte is baie seer. “Die gr. 7-leerdergroep het ’n kruis en foto’s met kerse by die skool kom sit. Ons het vir dr. Roelf Opperman van NG Kameeldrift gevra om met hulle te kom gesels en bid.” Sakura Kai Karate het op hul Facebook-blad gesê dat CJ se onverwagse dood vir altyd ’n gat in hul harte sal los. “Ons innige meegevoel aan CJ se ma, Yvonne, en sy broer, Sakkie. Mag God sy arms om julle vou en julle troos. CJ, ons gaan jou aansteeklike lag mis.”